[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 25.4.2007

KOM(2007) 222 endelig

Forslag til

RÅDETS AFGØRELSE

om den holdning, som Fællesskabet skal indtage i AVS/EF-ministerrådet til en afgørelse om omfordeling af en del af reserven under 9. europæiske udviklingsfonds (EUF's) ramme for langsigtet udvikling til tildelingen til samarbejde mellem AVS-staterne indbyrdes under 9. EUF's ramme til regionalt samarbejde og regional integration

(forelagt af Kommissionen)

BEGRUNDELSE

Bilag I til AVS-EF-partnerskabsaftalen, undertegnet i Cotonou den 23. juni 2000 og revideret i Luxembourg den 25. juni 2005, i det følgende benævnt "AVS-EF-aftalen", fastsætter, at hvis de midler, der tilvejebringes gennem et af denne aftales instrumenter, opbruges før udløbet af denne finansprotokols gyldighedsperiode, træffer AVS-EF-ministerrådet passende foranstaltninger. Den dato, efter hvilken der ikke længere kan disponeres over finansprotokollens midler under 9. europæiske udviklingsfond (EUF), er sat til den 31. december 2007. Det sidste møde i AVS-EF-ministerrådet inden udløbet af denne frist vil blive afholdt den 25. maj 2007.

Ifølge artikel 5 og 11 i bilag IV til AVS-EF-aftalen kan Kommissionen foretage en afsluttende undersøgelse af samarbejdet med AVS-staterne og –regionerne, som kan føre til en revision af ressourceallokeringen. Konklusionerne af den afsluttende undersøgelse i 2006 under 9. EUF blev forelagte EUF-forvaltningsudvalget den 23. januar 2007 i overensstemmelse med artikel 16 i den interne aftale mellem repræsentanterne for medlemsstaternes regeringer, forsamlet i Rådet, og finansiering og forvaltning af Fællesskabets bistand i henhold til finansprotokollen til AVS-EF-aftalen, som finansieres via 9. EUF, undertegnet den 18. september 2000. Disse konklusioner blev godkendt på mødet.

I betragtning af ressourceallokeringen som følge af ovennævnte afsluttende undersøgelse og de fastslåede nye behov for finansiering fra tildelingen til AVS-staternes samarbejde indbyrdes under 9. EUF i rammebeløbet for regionalt samarbejde og regional integration udviser instrumentet for langsigtet udvikling, som benyttes til at finansiere de nationale vejledende programmer, et overskud, medens instrumentet til at finansiere projekter og programmer for AVS-staternes samarbejde indbyrdes har behov for en genopfyldning.

Det foreslås derfor, at Fællesskabet på AVS-EF-ministerrådets møde i maj 2007 indtager den holdning, at restbeløbet af reserven til langsigtet udvikling systematisk overføres til tildelingen til AVS-staternes samarbejde indbyrdes og bruges som følger:

- 176,7 mio. EUR, som hentes fra de individuelle landerammebeløb til uforudsete behov, til at skabe regionale rammebevillinger til dækning af humanitær bistand eller katastrofebistand, når en sådan ikke kan finansieres over Fællesskabets budget

- 50 mio. EUR til at oprette en AVS-intern fond til at finansiere FLEX-mekanismen, som sigter mod at afbøde de negative virkninger af ustabilitet i eksportindtægterne i anvendelsesåret 2005 og 2006. FLEX-mekanismen blev tidligere finansieret via de individuelle landerammebeløb til uforudsete behov (B-rammen); eftersom disse midler er opbrugt i flere lande, som er berettiget til FLEX-finansiering, foreslås det at konsolidere finansieringen af FLEX på internt AVS-niveau

- 10 mio. EUR til at oprette en reserve til et regionalt projekt i SADC-regionen, som højst sandsynligt ikke vil kunne vurderes i tide til, at der kan disponeres over midlerne inden udgangen af 2007; hvis EUF-udvalget ikke afgiver positiv udtalelse om dette projekt inden slutningen af juli 2007, vil midlerne blive overført til den interne AVS-reserve til alternative formål

- et anslået beløb på 185 mio. EUR som en AVS-intern finansieringsramme, der fordeler sig således:

- 80 mio. EUR som en overgangsfinansiering til den afrikanske fredsfacilitet, heraf 45 mio. EUR fra de disponible AVS-interne midler, inden genopfyldningen som omhandlet i artikel 1, og 35 mio. EUR efter denne genopfyldning

- 5,5 mio. EUR til at bidrage til AVS-sekretariatets driftsomkostninger i 2008 til dækning af midlertidige behov i afventning af 10. EUF's ikrafttræden

- 2,5 mio. EUR til at styrke den interne AVS-facilitet for teknisk samarbejde, som i første række anvendes til at dække behov for teknisk bistand, særlig til projektudarbejdelse i forbindelse med 10. EUF

- 35 mio. EUR til finansiel FLEX-støtte for anvendelsesåret 2006

- 4 mio. EUR som en hasteoverførsel af programmet for udryddelse af kvægpest i Afrika (PACE)

- 38 mio. EUR som et ekstra EUF-bidrag til den globale fond mod hiv/aids, tuberkulose og malaria

- 20 mio. EUR til en reservefond til at finansiere nye uventede behov, eventuelt også en specifik indsats inden for sundhed, miljø og migration og udvikling i Afrika.

Den AVS-interne finansieringsramme på 185 mio. EUR baserer sig på restbeløb ved udgangen af 2006 (46 mio. EUR) og anslåede frigørelser i 2007 vedrørende projekter og programmer finansieret via 9. EUF og tidligere EUF. Beløbet kan være over- eller undervurderet.

Hvis det er overvurderet, vil det få indflydelse på FLEX-programmet for anvendelsesåret 2006 og/eller de 20 mio. EUR, der er øremærket nye og uventede behov, som vil skulle reduceres til at kompensere for mankoen.

Hvis frigørelserne viser sig at være undervurderet, eller hvis de midler, der er øremærket i den interne AVS-finansieringsramme, ikke udnyttes til fulde, vil eventuelle ekstra midler blive anvendt i følgende prioriteringsorden:

- indtil 20 mio. EUR til en yderligere opfyldning af den afrikanske fredsfacilitet

- indtil 15 mio. EUR til en yderligere opfyldning af den finansielle FLEX-støtte i anvendelsesåret 2006 til i alt 50 mio. EUR svarende til det, der er afsat til anvendelsesåret 2005

- eventuelle andre ekstra midler vil blive overført til Partnership for Infrastructure in Africa som forskudsbetaling på forpligtelserne under 10. EUF.

Kommissionen opfordrer således Rådet til at træffe vedlagte afgørelse.

Forslag til

RÅDETS AFGØRELSE

om den holdning, som Fællesskabet skal indtage i AVS/EF-ministerrådet til en afgørelse om omfordeling af en del af reserven under 9. europæiske udviklingsfonds (EUF's) ramme for langsigtet udvikling til tildelingen til samarbejde mellem AVS-staterne indbyrdes under 9. EUF's ramme til regionalt samarbejde og regional integration

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 310 sammenholdt med artikel 300, stk. 2, andet afsnit,

under henvisning til AVS-EF-partnerskabsaftalen, undertegnet i Cotonou den 23. juni 2000[1] og den reviderede AVS-EF-partnerskabsaftale, undertegnet i Luxembourg den 25. juni 2005[2], i det følgende benævnt "AVS-EF-aftalen",

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand i henhold til finansprotokollen til AVS-EF-aftalen, som finansieres via 9. EUF, undertegnet den 18. september 2000, i det følgende benævnt "den interne aftale"[3],

under henvisning til forslag fra Kommissionen, og

ud fra følgende betragtninger:

(1) Ved artikel 15 i AVS-EF-aftalen oprettes der AVS-EF-ministerråd med beføjelse til at træffe afgørelser i overensstemmelse med aftalen, og ifølge stk. 8 i bilag I til AVS-EF-aftalen beføjes det til at træffe passende foranstaltninger, hvis de midler, der tilvejebringes gennem et af aftalens instrumenter, er opbrugt.

(2) Artikel 5 og 11 i bilag IV til AVS-EF-aftalen fastsætter, at Kommissionen foretager en afsluttende undersøgelse sammen med AVS-staterne og –regionerne af de nationale og regionale programmer. Efter den afsluttende undersøgelse kan Kommissionen på Fællesskabets vegne revidere ressourceallokeringen på baggrund af de berørte AVS-staters og -regioners aktuelle behov og resultater.

(3) Artikel 12, stk. 2, i bilag IV til AVS-EF-aftalen fastsætter, at Kommissionen under hensyntagen til nye behov for ressourcer til at øge nyttevirkningen af aktiviteter, som AVS-staterne iværksætter indbyrdes, kan øge tildelingen til samarbejdet mellem AVS-staterne.

(4) Ved afgørelse nr. 2005/446/EF af 30. maj 2005 truffet af repræsentanterne for medlemsstaternes regeringer, forsamlet i Rådet, fastsættes den 31. december 2007 som skæringsdatoen for, hvornår der ikke længere vil blive disponeret over midler fra 9. europæiske udviklingsfond, i det følgende benævnt "EUF"[4].

(5) Som led i den afsluttende undersøgelse af 9. EUF blev der opstillet en prognose for, hvilke frigørelser der skal foretages inden udgangen af 2007 fra tidligere EUF, og for deres nyfordeling.

(6) På basis af konklusionerne af den afsluttende undersøgelse, de forventede frigørelser og den planlagte nyfordeling er der foretaget et skøn over, hvilke midler der frigøres eller bliver til rådighed inden udgangen af 2007 i reserven til langsigtet udvikling og den AVS-interne reserve. Der er også foretaget et skøn over nye behov, for hvilke der kan udarbejdes projekter og programmer og indgås forpligtelser inden udgangen af 2007, og for hvilke der skal disponeres i reserven til langsigtet udvikling og den AVS-interne reserve. EUF-udvalget er blevet hørt og har afgivet positiv udtalelse om konklusionerne af den afsluttende undersøgelse.

(7) B-rammen for uforudsete behov er for mange landes vedkommende opbrugt eller er utilstrækkelig til at dække eventuelle humanitære og hastende behov, jf. artikel 72 og 73 i AVS-EF-aftalen, eller til at afbøde de negative virkninger af ustabilitet i eksportindtægterne, jf. artikel 68 i AVS-EF-aftalen (FLEX); for andre landes vedkommende er B-rammen ikke rørt.

(8) Det foreslås derfor at overføre hele restbeløbet fra B-rammerne, hvorover der ikke er disponeret, til den AVS-interne reserve, på basis af disse overførte midler at oprette fem nye regionaliserede B-rammer til pro rata at konsolidere de midler, der er overført fra B-rammen for landene i hver region, og en AVS-intern reserve til katastrofebistand i henhold til artikel 72, stk. 3, litra a) og b), i AVS-EF-aftalen og til at oprette finansieringsrammer gældende for alle AVS-staterne for FLEX 2006 og FLEX 2007 (anvendelsesårene 2005 og 2006).

(9) Midlerne fra 9. EUF til regionalt samarbejde og regional integration er i øjeblikket utilstrækkelige til at dække de planlagte AVS-internt finansierede aktiviteter og til at oprette AVS-interne FLEX-fonde, medens det anslåede restbeløb i reserven til langsigtet udvikling overstiger forpligtelserne.

(10) Fællesskabets holdning i AVS-EF-ministerrådet bør derfor fastlægges med henblik på vedtagelse af en afgørelse om omfordeling af en del af reserven under 9. europæiske udviklingsfonds (EUF's) ramme for langfristet udvikling til tildelingen til samarbejde mellem AVS-staterne under 9. EUF's ramme til regionalt samarbejde og regional integration -

TRUFFET FØLGENDE AFGØRELSE:

Artikel 1

Den holdning, som Fællesskabet skal indtage i AVS-EF-ministerrådet til brug af reserven under 9. europæiske udviklingsfonds ramme for langfristet udvikling, baseres på det udkast til AVS-EF-ministerrådets afgørelse, som er anført i bilaget.

Der kan foretages mindre ændringer af dette udkast, uden at en ny rådsafgørelse bliver nødvendig.

Udfærdiget i Bruxelles, den

På Rådets vegne

Formand

BILAG

Udkast til

AVS-EF-MINISTERRÅDETS AFGØRELSE

om omfordeling af en del af reserven under 9. europæiske udviklingsfonds (EUF's) ramme for langsigtet udvikling til tildelingen til samarbejde mellem AVS-staterne indbyrdes under 9. EUF's ramme til regionalt samarbejde og regional integration

AVS-EF-MINISTERRÅDET HAR -

under henvisning til partnerskabsaftalen mellem medlemmerne af gruppen af stater i Afrika, Vestindien og Stillehavet, i det følgende benævnt "AVS-staterne", på den ene side, og Det Europæiske Fællesskab og dets medlemsstater på den anden side, undertegnet i Cotonou den 23. juni 2000[5] og revideret i Luxembourg den 25. juni 2005[6], i det følgende benævnt "AVS-EF-partnerskabsaftalen", særlig stk. 8 i bilag I hertil, og

ud fra følgende betragtninger:

(1) Efter den afsluttende undersøgelse af 9. EUF i overensstemmelse med artikel 5 og 11 i bilag IV til AVS-EF-partnerskabsaftalen bør ressourceallokeringerne revideres i lyset af de aktuelle behov og resultater.

(2) De midler, der er forbeholdt finansiering af støtte til regionalt samarbejde og regional integration, og de forventede frigjorte beløb, der overføres til denne reserve inden udgangen af 2007, er utilstrækkelige til at dække nye behov for at forbedre nyttevirkningen af aktiviteter, som AVS-staterne iværksætter indbyrdes.

(3) Der bør afsættes ekstra midler til oprettelse af en AVS-intern finansieringsordning for FLEX for hvert af årene 2006 og 2007 (henholdsvis anvendelsesårene 2005 og 2006) for dermed at sikre en minimumsstøtte til lande, som berøres af de negative virkninger af ustabilitet i eksportindtægterne, uanset størrelsen af saldoen for de nationale B-rammer, hvorover der ikke er disponeret.

(4) Saldiene for de nationale B-rammer, hvorover der endnu ikke er disponeret, vil eventuelt ikke kunne dække de forventede behov og bør overføres til den AVS-interne reserve på tidspunktet for vedtagelsen af denne afgørelse til at oprette fem regionsbestemte B-rammer til finansiering af fremtidig humanitær bistand og katastrofebistand i hver af disse regioner på basis af regional solidaritet, og en AVS-intern reserve til katastrofebistand i henhold til artikel 72, stk. 3, litra a) og b), i AVS-EF-partnerskabsaftalen under ekstraordinære omstændigheder, hvor en sådan bistand ikke kan finansieres over Fællesskabets budget.

(5) Den regionsbestemte B-ramme for det østlige og sydlige Afrika og Det Indiske Ocean er et nettobeløb efter fradrag af 20 mio. EUR til at udligne ad hoc-stigningen i B-rammen for Sudan, der er finansieret via reserven for langsigtet udvikling; der oprettes ingen regionsbestemt B-ramme for Stillehavet, da saldoen for B-rammerne allerede i vid udstrækning er blevet anvendt til et regionalt program for katastrofeafbødning.

(6) Der bør afsættes ekstra ressourcer til at genopfylde den afrikanske fredsfacilitet i 2007, herunder støtte til AMIS-interventionen i Sudan.

(7) Der bør afsættes ekstra ressourcer til at finansiere en del af AVS-sekretariatets driftsudgifter i 2008 som en overgangsforanstaltning indtil 10. EUF's ikrafttræden.

(8) Der bør afsættes ekstra ressourcer til at styrke den AVS-interne tekniske bistandsfacilitet, som i første række anvendes til teknisk bistand og særlig til projektudarbejdelse.

(9) Der søges et ekstra bidrag til den globale fond mod hiv/aids, tuberkulose og malaria.

(10) Der bør oprettes en mindre reserve til at imødegå uventede AVS-interne behov i perioden indtil den 31. december 2007.

(11) Der kan efter den 31. december 2007 ikke længere disponeres over midler under 9. EUF, inkl. forventede frigjorte beløb, og der bør findes en mekanisme til at disponere over de disponible saldi inden denne dato på en effektiv måde til at understøtte AVS-EF-partnerskabsaftalens overordnede mål -

TRUFFET FØLGENDE AFGØRELSE:

Artikel 1 – Genopfyldning af den AVS-interne reserve under rammebevillingen for regionalt samarbejde og regional integration

1. Alle midler, der pr. 31. marts 2007 er til rådighed i reserven for langsigtet udvikling, og som er justeret med de sidste afgørelser, som endnu ikke er indarbejdet i regnskaberne på det tidspunkt, med undtagelse af midlerne til støtte af budgetterne for 2008 for Centret for Virksomhedsudvikling (CVU) og Det Tekniske Center for Samarbejde på Landbrugsområdet og i Landdistrikterne (TCL) (32 mio. EUR), midlerne til "højrisikoprogrammer" i lande med et underskrevet landestrategidokument (72,4 mio. EUR pr. 1.3.2007), midlerne til politiske prioriteter i lande uden et underskrevet landestrategidokument (30,2 mio. EUR pr. 1.3.2007) og midlerne til det særlige bistandsprogram for Somalia (36,1 mio. EUR), overføres til den AVS-interne reserve under rammebevillingen for regionalt samarbejde og regional integration.

2. Alle midler, der er afsat i reserven til støtte af CVU's og TCL's budgetter for 2008, til finansiering af "højrisikoprogrammer" i lande med et underskrevet landestrategidokument og til finansiering af politiske prioriteter i lande uden et underskrevet landestrategidokument, jf. stk. 1, hvorover der ikke er disponeret pr. 31. oktober 2007, overføres til den AVS-interne reserve under rammebevillingen for regionalt samarbejde og regional integration.

3. Alle frigjorte beløb fra 9. EUF og tidligere EUF, som registreres i Kommissionens regnskabssystem mellem den 1. april og den 31. december 2007, og som tilføres reserven for langsigtet udvikling, overføres til den AVS-interne reserve under rammebevillingen for regionalt samarbejde og regional integration.

4. Alle resterende midler under de nationale vejledende programmer, som bliver disponible under reserven for langsigtet udvikling mellem den 1. august og den 31. december 2007, overføres til den AVS-interne reserve under rammebevillingen for regionalt samarbejde og regional integration.

Artikel 2 – Allokering af de AVS-interne midler

1. Midlerne i den AVS-interne reserve anvendes til følgende formål:

1. etablering af:

i) en AVS-intern reserve til katastrofebistand, jf. artikel 72, stk. 3, litra a) og b), i AVS-EF-partnerskabsaftalen under ekstraordinære omstændigheder, hvor en sådan bistand ikke kan finansieres over Fællesskabets budget. Denne rammebevilling udgør 26 741 326 EUR, som tilvejebringes med 15 % af beløbene af de resterende saldi, hvorover der ikke er disponeret, i B-rammerne for landene i disse regioner på tidspunktet for ikrafttrædelsen af de afsluttende omfordelingsafgørelser

ii) fem regionsbestemte B-rammer til et beløb på 17 511 615 EUR til det sydlige Afrika, 48 920 391 EUR til det østlige og sydlige Afrika og Det Indiske Ocean, 31 945 340 EUR til Vestafrika, 16 139 355 EUR til Centralafrika og 35 422 478 EUR til Vestindien, baseret på 85 % af beløbene af de resterende saldi, hvorover der ikke er disponeret, i B-rammerne for landene i disse regioner på tidspunktet for ikrafttrædelsen af de afsluttende omfordelingsafgørelser

de regionsbestemte B-rammer skal bidrage til at finansiere internationalt godkendte gældslettelsesinitiativer, jf. artikel 3, stk. 2, litra b), i bilag IV til AVS-EF-partnerskabsaftalen, og til humanitær bistand og katastrofebistand, jf. artikel 72 og 73, i AVS-EF-partnerskabsaftalen, på basis af regional solidaritet under ekstraordinære omstændigheder, hvor en sådan bistand ikke kan finansieres over Fællesskabets budget

2. indførelse af et AVS-internt FLEX-program på 50 mio. EUR for 2006 (anvendelsesår 2005) til at sikre en minimumsstøtte til lande, som berøres af de negative virkninger af ustabilitet i eksportindtægterne, uanset størrelsen af saldoen for de nationale B-rammer, hvorover der ikke er disponeret, inden ikrafttrædelsen af de afsluttende omfordelingsafgørelser

3. genopfyldning af den afrikanske fredsfacilitet med et beløb på indtil 80 mio. EUR som et yderligere EUF-bidrag til dække den finansielle manko indtil ikrafttrædelsen af 10. EUF, med henblik på diverse fredsbevarende foranstaltninger, uddannelse og kapacitetsopbygningsinitiativer, herunder støtte til AMIS i Sudan, idet 45 mio. EUR hentes fra de disponible AVS-interne midler før den i artikel 1 nævnte genopfyldning, og 35 mio. EUR efter genopfyldningen.

4. supplering af den institutionelle støtte til AVS-sekretariatet som en overgangsforanstaltning indtil 10. EUF's ikrafttræden med et beløb på 5,5 mio. EUR som bidrag til AVS-sekretariatets driftsudgifter i 2008

5. tilførsel af et beløb på 2,5 mio. EUR til den AVS-interne facilitet for teknisk samarbejde

6. tilvejebringelse af 4 mio. EUR som en hasteoverførsel af programmet for udryddelse af kvægpest i Afrika (PACE)

7. oprettelse af en regional reserve på 10 mio. EUR til at supplere det regionale vejledende program for det sydlige Afrika for det tilfælde, at programmet for udbedring af vejen Milange-Mocuba (Mozambique) kan vurderes og behandles i forvaltningsproceduren i EUF-udvalget inden den 1. august 2007. Hvis dette ikke sker, overføres reserven til den AVS-interne reserve

8. oprettelse af en AVS-intern reserve på 20 mio. EUR til dækning af nye og uforudsete behov, som ikke kan finansieres via de regionsbestemte B-rammer

9. oprettelse af et AVS-internt FLEX-program på indledningsvis 35 mio. EUR for 2007 (anvendelsesår 2006) til at sikre en minimumsstøtte til lande, som berøres af de negative virkninger af ustabilitet i eksportindtægterne, efter regionaliseringen af B-rammerne for humanitær bistand og katastrofebistand, jf. stk. 1, litra a). Dette program kan ud over de indledende skøn suppleres med indtil 15 mio. EUR med de midler, hvorover der ikke er disponeret, i de i litra g) og h) nævnte reserver, eller med frigjorte beløb, der er overført til den AVS-interne reserve i henhold til artikel 1, stk. 3 og 4

10. supplering af støtten til den globale fond mod hiv/aids, tuberkulose og malaria med et beløb på 38 mio. EUR.

2. Skulle de beløb, som tilføres den AVS-interne reserve, være utilstrækkelige til at dække alle identificerede behov, indskrænkes det i stk. 1, litra i), nævnte program tilsvarende. Hvis de manglende midler er større end det i litra i) nævnte beløb, reduceres den i stk. 1, litra h), nævnte reserve tilsvarende. En yderligere mangel på midler medfører en nedsættelse af de i stk. 1, litra c), nævnte beløb.

3. Skulle de beløb, som tilføres den AVS-interne reserve, være større end de indledende skøn, eller skulle de i stk. 1, litra c), d), e) og h), øremærkede midler forblive underudnyttet, tilvejebringes de ekstra midler, som bliver til rådighed over loftet for det program, som er nævnt i stk. 1, litra i), på følgende måde:

11. der kan anvendes et beløb på indtil 20 mio. EUR til ekstra støtte til den afrikanske fredsfacilitet, hvis de i stk. 1, litra c), nævnte midler udnyttes fuldt ud

12. eventuelle resterende midler efter dækning af de i litra a) nævnte behov vil kunne bruges til at supplere EU-AVS- trustfonden for infrastrukturer som et forskud på de under 10. EUF planlagte tildelinger.

Artikel 3 - Anmodning om støtte

AVS-EF-ministerrådet opfordrer i overensstemmelse med artikel 13, stk. 2, i bilag IV til AVS-EF-partnerskabsaftalen Kommissionen til at finansiere de i artikel 2 omhandlede foranstaltninger.

Artikel 4 - Ikrafttræden

Denne afgørelse træder i kraft på dagen for dens vedtagelse.

Udfærdiget i

For AVS-EF-ministerrådet

Formand

[1] EFT L 317 af 15.12.2000, s. 3.

[2] EUT L 287 af 28.10.2005, s. 4.

[3] EFT L 317 af 15.12.2000, s. 355.

[4] EUT L 156 af 18.6.2005, s. 19.

[5] EFT L 317 af 15.12.2000, s. 3.

[6] EUT L 287 af 28.10.2005, s. 4.